Help jou kind met sy leerprobleem - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help jou kind met sy leerprobleem
Help jou kind met sy leerprobleem
Maandag | 24 Junie | 2019
Dit was weer eksamentyd en jou kind het nie presteer soos jy verwag het nie. Onthou, wanneer jou kind leerprobleme ondervind, raak dit ook vir jou as ouer, wat saam met jou kind die frustrasie en spanning ervaar. Kinders kan maklik soos ʼn mislukking voel en dit kan hulle selfbeeld knou. Hierdie kinders voel dikwels hulpeloos want die eise wat aan hulle gestel word, is oorweldigend. Jou kind kan dan ook gedragsprobleme ontwikkel.
Dr. ST Potgieter, sielkundige van Bellville, deel ’n paar gedagtes oor hoe jy as ouer jou kind kan help:
Erken dat jou kind ʼn leerprobleem het en wy jou daaraan toe om jou kind te help.
Maak aantekeninge van jou kind se gedrag en probleme. Sukkel hy/sy met lees, wiskunde, konsentrasie of gebruik sy/hy dalk ʼn verkeerde studiemetode?
Bespreek jou kind se probleem met die onderwysers. Kommunikeer en wees betrokke by die skool, want die verhouding tussen onderwyser en ouer is belangrik wanneer jou kind ʼn leerprobleem het.
Neem jou kind na ʼn sielkundige; dit is belangrik om ʼn aanduiding van jou kind se intellektuele vermoëns te verkry, want dit kan die rigting van verdere hulpverlening bepaal.
Laat doen ander toepaslike evaluerings, soos byvoorbeeld ʼn oog- en gehoortoets, mediese ondersoek, remediërende en didaktiese evaluering. ʼn Evaluering deur ʼn arbeidsterapeut en spraakterapeut mag ook nodig wees.
’n Tweede opinie, veral ’n oogtoets, is belangrik, want daar kan ander probleme daaraan verbonde wees.
Implementeer remediërende hulpverlening. Dit kan ekstra klasse, studiemetodevoorligting, gespesialiseerde onderwys, alternatiewe skole en opleiding, ʼn bril, medikasie, arbeidsterapie en so meer insluit.
Praat met jou kind oor sy/haar vrese en bekommernisse. Help hom/haar met tydsbestuur en organisering van sy/haar skoolwerk. Verseker jou kind dat jy altyd daar is om te help.
Moedig jou kind aan met positiewe ondersteuning. Bepaal jou kind se sterk punte en fokus daarop.
Gebruik tegnologie om jou kind te help. Daar is vandag veel meer tegnologie en programme beskikbaar as ʼn klompie jare gelede. Dink byvoorbeeld hoe die rekenaar jou kind sal kan help.
Ontmoedig jou kind om woorde soos “ek is dom” te gebruik. Help jou kind om te begryp sy/haar waarde lê nie in die punte wat hy/sy behaal nie.
Help jou kind om belangstellings en aktiwiteite te ontdek waarin hy/sy goed is en in kan presteer.
Jou kind moet weet dat niemand perfek hoef te wees nie. Hy/sy mag foute maak en steeds weet julle as ouers en die onderwysers is daar om hom/haar te onderskraag en te help. Wys jou kind dis aanvaarbaar om foute te maak.
Gee vir jou kind genoeg tyd om tussen skoolwerk te ontspan. Die akademiese take is reeds uitputtend en spanningsvol, daarom is gereelde rustyd nodig en ander aktiwiteite nodig.
Die belangrikste punt is om jou kind as ʼn individu te behandel en hom/haar nie met ander kinders te vergelyk nie.
Beskerm ons aasvoëls
Resep: Ierse koffie met lemoen-amarula
Sleutels tot ŉ suksesvolle huwelik